Document ID: 32013R0656

KOMISJONI MÄÄRUS (EL) nr 656/2013,
10. juuli 2013,
millega sätestatakse Horvaatias koertele, kassidele ja valgetuhkrutele antava näidispassiga seotud üleminekumeetmed
(EMPs kohaldatav tekst)
EUROOPA KOMISJON,
võttes arvesse Horvaatia ühinemislepingut, eriti selle artikli 3 lõiget 4,
võttes arvesse Horvaatia ühinemisakti, eriti selle artiklit 42,
ning arvestades järgmist:
(1)
Euroopa Parlamendi ja nõukogu 26. mai 2003. aasta määrus (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (1) hõlmab muu hulgas ka kõnealuse määruse I lisas loetletud liikidesse kuuluvate lemmikloomade liikumist kolmandatest riikidest liikmesriikidesse. Koerad ja kassid on loetletud nimetatud lisa A osas ning valgetuhkrud B osas.
(2)
Määruse (EÜ) nr 998/2003 II lisa B osa 2. jaos on loetletud riigid ja territooriumid (sh Horvaatia), kus kohaldatakse nimetatud lemmikloomade mittekaubandusliku liikumise suhtes eeskirju, mis on vähemalt samaväärsed kõnealuses määruses sätestatutega.
(3)
Seepärast on lubatud, et kõnealustest riikidest ja kõnealustelt territooriumidelt liikmesriikidesse toodavate koerte, kasside ja valgetuhkrutega on kaasas pass, mis vastab komisjoni 26. novembri 2003. aasta otsuse 2003/803/EÜ (millega kehtestatakse näidispass koerte, kasside ja valgetuhkrute ühendusesiseseks liikumiseks) (2) I lisas sätestatud näidisele ning kõnealuse otsuse II lisas sätestatud lisanõuetele, kuid mille esikaanel võib olla tehtud teatavaid vajalikke kohandusi.
(4)
Alates Horvaatia ELiga ühinemise kuupäevast tohib Horvaatiast viia koeri, kasse ja valgetuhkruid teistesse liikmesriikidesse vaid siis, kui nende loomadega on kaasas pass, mis vastab otsuse 2003/803/EÜ I lisas sätestatud näidisele ja kõnealuse otsuse II lisas sätestatud lisanõuetele.
(5)
Siiski võib ka pärast ühinemiskuupäeva varudes alles olla täitmata passe, mille on Horvaatia pädevad asutused enne seda kuupäeva trükkinud või mis on enne seda kuupäeva jaotatud Horvaatia volitatud veterinaararstidele, kuid mida viimased ei ole veel väljastanud.
(6)
Selleks et vähendada lemmikloomaomanike rahalist ja halduskoormust, tuleks lubada teatavatel tingimustel kasutada enne ühinemiskuupäeva välja antud passe kolmeaastase üleminekuperioodi jooksul.
(7)
Seega tuleks sätestada lemmikloomade Horvaatiast teistesse liikmesriikidesse viimist käsitlevad üleminekusätted, et hõlbustada üleminekut Horvaatia praeguselt korralt korrale, mis hakkab kehtima pärast Horvaatia ühinemist ELiga.
(8)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Liikmesriigid lubavad tuua Horvaatiast oma territooriumile määruse (EÜ) nr 998/2003 I lisa A ja B osas loetletud liikidesse kuuluvaid lemmikloomi, kellega on kaasas pass, mille on välja andnud Horvaatia volitatud veterinaararst hiljemalt 30. juunil 2014 ja mis vastab järgmistele nõuetele:
a)
pass vastab otsuse 2003/803/EÜ I lisas sätestatud näidisele ja kõnealuse otsuse II lisa punktis A, punkti B alapunkti 2 alapunktides a ja c ning punktis C sätestatud lisanõuetele;
b)
erandina otsuse 2003/803/EÜ II lisa punkti B alapunktist 1 ja alapunkti 2 alapunktist b, on passi esikaane ülemisel veerandil sinisel taustal (PANTONE REFLEX BLUE) Horvaatia vapp ja selle all sõnad „Republika Hrvatska”.
Artikkel 2
Käesolev määrus jõustub Horvaatia ühinemislepingu jõustumise korral lepingu jõustumise kuupäeval.
Seda kohaldatakse kuni 30. juunini 2016.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. juuli 2013

Labels: 8
6
12
18
15